b'\n_START_ARTICLE_\nM - Un ora\xc8\x99 \xc3\xae\xc8\x99i caut\xc4\x83 uciga\xc8\x99ul\n_START_SECTION_\nPrezentare\n_START_PARAGRAPH_\nUn grup de copii se joac\xc4\x83 \xc3\xaen curtea unei cl\xc4\x83diri de apartamente din Berlin.  O femeie pune de m\xc3\xa2ncare pe mas\xc4\x83 \xc8\x99i o a\xc8\x99teapt\xc4\x83 pe fiica ei s\xc4\x83 vin\xc4\x83 acas\xc4\x83 de la \xc8\x99coal\xc4\x83. Pe un afi\xc8\x99 este oferit\xc4\x83 o recompens\xc4\x83 de 10000 de m\xc4\x83rci pentru prinderea unui uciga\xc8\x99 \xc3\xaen serie care ucide copii. P\xc4\x83rin\xc8\x9bii \xc3\xaengrijora\xc8\x9bi \xc3\xae\xc8\x99i a\xc8\x99teapt\xc4\x83 copiii \xc3\xaen fa\xc8\x9ba \xc8\x99colii._NEWLINE_Micu\xc8\x9ba Elsie Beckmann pleac\xc4\x83 de la \xc8\x99coal\xc4\x83, b\xc4\x83t\xc3\xa2nd o minge \xc3\xaen drum spre cas\xc4\x83. Ea este abordat\xc4\x83 de Hans Beckert, care fluier\xc4\x83 un c\xc3\xa2ntec de Edvard Grieg. El se ofer\xc4\x83 s\xc4\x83-i cumpere un balon de la un v\xc3\xa2nz\xc4\x83tor orb de pe strad\xc4\x83. Apoi locul micu\xc8\x9bei Elsie la mas\xc4\x83 este ar\xc4\x83tat gol, mingea este ar\xc4\x83tat\xc4\x83 \xc3\xaentr-un \xc8\x99an\xc8\x9b cu iarb\xc4\x83, iar balonul ei se pierde printre liniile telefonice deasupra capului._NEWLINE_Dup\xc4\x83 dispari\xc8\x9bia micu\xc8\x9bei Elsie, nervozitatea este \xc3\xaen cre\xc8\x99tere \xc3\xaen r\xc3\xa2ndul publicului. Beckert trimite o scrisoare anonim\xc4\x83 ziarelor \xc3\xaen care \xc3\xae\xc8\x99i m\xc4\x83rturise\xc8\x99te toate crimele \xc8\x99i \xc3\xaen care promite c\xc4\x83 va comite \xc8\x99i altele. Poli\xc8\x9bia g\xc4\x83se\xc8\x99te indicii \xc3\xaen scrisoare, folosind noile tehnici de amprentare \xc8\x99i de analiz\xc4\x83 a scrisului. Sub presiunea conduc\xc4\x83torilor ora\xc8\x99ului, poli\xc8\x9bia lucreaz\xc4\x83 \xc3\xaen permanen\xc8\x9b\xc4\x83. Inspectorul Karl Lohmann \xc3\xaei instruie\xc8\x99te pe oamenii s\xc4\x83i s\xc4\x83-\xc8\x99i intensifice c\xc4\x83ut\xc4\x83rile \xc8\x99i s\xc4\x83 verifice dosarele pacien\xc8\x9bilor cu probleme psihice recent elibera\xc8\x9bi, concentr\xc3\xa2ndu-se asupra oric\xc4\x83rei persoane cu istoric de violen\xc8\x9b\xc4\x83 \xc3\xaempotriva copiilor. Ei fac raiduri frecvente pentru a interoga infractorii cunoscu\xc8\x9bi, perturb\xc3\xa2nd afacerile lumii interlope at\xc3\xa2t de grav \xc3\xaenc\xc3\xa2t Der Schr\xc3\xa4nker (Sp\xc4\x83rg\xc4\x83torul de seifuri) organizeaz\xc4\x83 o \xc3\xaent\xc3\xa2lnire a conduc\xc4\x83torilor mafiei din ora\xc8\x99. Ei se hot\xc4\x83r\xc4\x83sc s\xc4\x83 organizeze propria lor c\xc4\x83utare, folosindu-se de cer\xc8\x99etori pentru a urm\xc4\x83ri copiii. \xc3\x8entre timp, poli\xc8\x9bia caut\xc4\x83 prin camera \xc3\xaenchiriat\xc4\x83 de Beckert. Aici poli\xc8\x9bi\xc8\x99tii g\xc4\x83sesc dovezi c\xc4\x83 a scris scrisoarea \xc8\x99i se preg\xc4\x83tesc s\xc4\x83-l aresteze._NEWLINE_Beckert vede o t\xc3\xa2n\xc4\x83r\xc4\x83 \xc3\xaen reflec\xc8\x9bia unei vitrine \xc8\x99i \xc3\xaencepe s\xc4\x83 o urm\xc4\x83reasc\xc4\x83, dar se opre\xc8\x99te c\xc3\xa2nd fata se \xc3\xaent\xc3\xa2lne\xc8\x99te cu mama ei. El \xc3\xaent\xc3\xa2lne\xc8\x99te o alt\xc4\x83 fat\xc4\x83 \xc8\x99i se \xc3\xaemprietene\xc8\x99te cu ea, dar v\xc3\xa2nz\xc4\x83torul orb \xc3\xael recunoa\xc8\x99te dup\xc4\x83 fluier\xc4\x83turile sale. Orbul \xc3\xaei spune acest lucru unui prieten care \xc3\xael urm\xc4\x83re\xc8\x99te pe uciga\xc8\x99 cu ajutorul altor cer\xc8\x99etori pe care \xc3\xaei avertizeaz\xc4\x83 de-a lungul drumului. Ca s\xc4\x83 nu-l piard\xc4\x83 din vedere pe Beckert, un b\xc4\x83rbat deseneaz\xc4\x83 \xc3\xaen palm\xc4\x83 o liter\xc4\x83 mare M (de la  M\xc3\xb6rder, "uciga\xc8\x99" \xc3\xaen limba german\xc4\x83), se preface c\xc4\x83 se \xc3\xaempiedic\xc4\x83 \xc8\x99i-l atinge pe Beckert pe spate, l\xc4\x83s\xc3\xa2nd litera M imprimat\xc4\x83 pe c\xc4\x83ma\xc8\x99a acestuia._NEWLINE_\xc3\x8endat\xc4\x83 ce Beckert \xc3\xae\xc8\x99i d\xc4\x83 seama c\xc4\x83 cer\xc8\x99etorii \xc3\xael urm\xc4\x83resc (dup\xc4\x83 ce \xc3\xae\xc8\x99i vede spatele \xc3\xaensemnat \xc3\xaentr-o vitrin\xc4\x83), se ascunde \xc3\xaentr-o cl\xc4\x83dire mare de birouri, chiar \xc3\xaenainte ca func\xc8\x9bionarii s\xc4\x83 plece acas\xc4\x83 seara la terminarea programului. Cer\xc8\x99etorii \xc3\xael cheam\xc4\x83 pe Der Schr\xc3\xa4nker, care intr\xc4\x83 \xc3\xaen cl\xc4\x83dire cu al\xc8\x9bi infractori. Ei \xc3\xael prind \xc8\x99i-l tortureaz\xc4\x83 pe unul dintre paznici pentru informa\xc8\x9bii. Dup\xc4\x83 ce \xc3\xaei prind \xc8\x99i pe ceilal\xc8\x9bi doi paznici, caut\xc4\x83 prin cl\xc4\x83dire \xc8\x99i \xc3\xael prind pe Beckert \xc3\xaen pod. Unul dintre paznici activeaz\xc4\x83 alarma silen\xc8\x9bioas\xc4\x83, dar infractorii reu\xc8\x99esc s\xc4\x83 scape cu prizonierul lor, \xc3\xaenainte ca poli\xc8\x9bia s\xc4\x83 soseasc\xc4\x83. Franz, unul dintre infractori, este l\xc4\x83sat \xc3\xaen urm\xc4\x83 \xc3\xaen haosul creat \xc8\x99i este prins de poli\xc8\x9bie. Comisarul Lohmann \xc3\xaei cere s\xc4\x83 recunoasc\xc4\x83 faptul c\xc4\x83 grupul a intrat \xc3\xaen cl\xc4\x83dire doar pentru a-l g\xc4\x83si pe Beckert \xc8\x99i s\xc4\x83 dezv\xc4\x83luie unde l-au dus._NEWLINE_Infractorii \xc3\xael duc pe Beckert \xc3\xaentr-o distilerie de \xc8\x99naps abandonat\xc4\x83 pentru a-l judeca \xc3\xaentr-un tribunal cangur. Aici s-a adunat o mul\xc8\x9bime mare de oameni t\xc4\x83cu\xc8\x9bi care a\xc8\x99teapt\xc4\x83 sosirea sa. Beckert are un "avocat" din oficiu, care vine cu argumente \xc3\xaen ap\xc4\x83rarea sa, dar nu reu\xc8\x99e\xc8\x99te s\xc4\x83 c\xc3\xa2\xc8\x99tige nicio simpatie din partea "juriului" improvizat. Beckert \xc3\xaencepe un monolog pasional, spun\xc3\xa2nd c\xc4\x83 nu-\xc8\x99i poate controla nevoia de omucidere (Nu m\xc4\x83 pot ajuta singur! Nu am niciun control asupra acestui lucru r\xc4\x83u care este \xc3\xaen mine - focul, vocile, chinul!). El \xc3\xaei \xc3\xaentreab\xc4\x83 pe ceilal\xc8\x9bi infractori de fa\xc8\x9b\xc4\x83 ce drept au ei s\xc4\x83-l judece c\xc3\xa2nd \xc8\x99i ei sunt tot r\xc4\x83uf\xc4\x83c\xc4\x83tori dar care pot renun\xc8\x9ba la faptele lor (Cu ce drept \xc3\xaemi vorbi\xc8\x9bi a\xc8\x99a? Criminali! Poate c\xc4\x83 sunte\xc8\x9bi chiar m\xc3\xa2ndri de voi \xc3\xaen\xc8\x99iv\xc4\x83! A\xc8\x9bi putea lesne s\xc4\x83 renun\xc8\x9ba\xc8\x9bi la faptele voastre, dac\xc4\x83 a\xc8\x9bi fi \xc3\xaenv\xc4\x83\xc8\x9bat ceva util sau dac\xc4\x83 a\xc8\x9bi avea locuri de munc\xc4\x83 sau dac\xc4\x83 nu a\xc8\x9bi fi fost asemenea porci lene\xc8\x99i)._NEWLINE_Beckert pledeaz\xc4\x83 ca s\xc4\x83 fie \xc3\xaenchis \xc3\xaentr-un azil, dar mul\xc8\x9bimea dore\xc8\x99te s\xc4\x83 fie ucis pe loc. Apoi cere ca s\xc4\x83 fie predat politiei, \xc3\xaentreb\xc3\xa2nd: Cine \xc8\x99tie cum e s\xc4\x83 fii \xc3\xaen pielea mea?. "Avocatul" s\xc4\x83u subliniaz\xc4\x83 c\xc4\x83 pre\xc8\x99edintele "judec\xc4\x83tor" este c\xc4\x83utat pentru trei omucideri (Totschlag - o form\xc4\x83 de omor \xc3\xaen legisla\xc8\x9bia german\xc4\x83) \xc8\x99i c\xc4\x83 este nedrept s\xc4\x83 execute un om nebun. \xc3\x8en timp ce mul\xc8\x9bimea \xc3\xaenfuriat\xc4\x83 este la un pas de a-l lin\xc8\x99a pe Beckert, poli\xc8\x9bia ajunge la timp ca s\xc4\x83-l aresteze pe el dar \xc8\x99i pe ceilal\xc8\x9bi infractori._NEWLINE_\xc3\x8en timp ce judec\xc4\x83torii se preg\xc4\x83tesc s\xc4\x83 dea un verdict \xc3\xaen procesul real al lui Beckert, mamele a trei dintre victimele sale pl\xc3\xa2ng pe o b\xc4\x83ncu\xc8\x9b\xc4\x83. Mama micu\xc8\x9bei Elsie afirm\xc4\x83 c\xc4\x83 "nicio sentin\xc8\x9b\xc4\x83 nu ne va aduce copiii mor\xc8\x9bi \xc3\xaenapoi" \xc8\x99i c\xc4\x83 "trebuie s\xc4\x83 avem mai mult\xc4\x83 grij\xc4\x83 de copii". Ecranul se face negru, ad\xc4\x83ug\xc3\xa2nd: "\xc8\x98i voi...".\n_START_SECTION_\nProduc\xc8\x9bie\n_START_PARAGRAPH_\nRegizorul Lang a publicat un anun\xc8\x9b \xc3\xaentr-un ziar \xc3\xaen 1930, declar\xc3\xa2nd c\xc4\x83 urm\xc4\x83torul s\xc4\x83u film va fi M\xc3\xb6rder unter uns (Un uciga\xc8\x99 printre noi) \xc8\x99i c\xc4\x83 este vorba de un uciga\xc8\x99 de copii. A \xc3\xaenceput imediat s\xc4\x83 primeasc\xc4\x83 scrisori amenin\xc8\x9b\xc4\x83toare prin po\xc8\x99t\xc4\x83 \xc8\x99i, \xc3\xaen plus, i-a fost interzis s\xc4\x83 filmeze \xc3\xaen studiourile Staaken. C\xc3\xa2nd Lang l-a \xc3\xaentrebat pe \xc8\x99eful studiourilor Staaken care este motivul de i s-a refuzat accesul \xc3\xaen studiouri, acesta l-a informat pe Lang c\xc4\x83 el este membru al partidului nazist \xc8\x99i c\xc4\x83 partidul a suspectat c\xc4\x83 filmul era menit s\xc4\x83 descrie nazi\xc8\x99tii. Aceast\xc4\x83 ipotez\xc4\x83 s-a bazat \xc3\xaen \xc3\xaentregime pe titlul original al filmului, dar partidul nazist s-a r\xc4\x83zg\xc3\xa2ndit c\xc3\xa2nd a aflat care este scenariul filmului._NEWLINE_M a fost turnat \xc3\xaen \xc8\x99ase s\xc4\x83pt\xc4\x83m\xc3\xa2ni \xc3\xaentr-un studio Staaken Zeppelinhalle, aflat l\xc3\xa2ng\xc4\x83 Berlin. Lang a produs filmul pentru Nero-Film, mai degrab\xc4\x83 dec\xc3\xa2t pentru UFA sau pentru propria sa companie de produc\xc8\x9bie. A fost produs de \xc8\x99eful studioului Nero, Seymour Nebenzal, care a produs ulterior filmul lui Lang, Das Testament des Dr. Mabuse. Filmul M a avut mai multe titluri \xc3\xaenainte de alegerea variantelor finale Eine Stadt sucht einen M\xc3\xb6rder (Un ora\xc8\x99 \xc3\xae\xc8\x99i caut\xc4\x83 uciga\xc8\x99ul) \xc8\x99i Dein M\xc3\xb6rder sieht Dich an (Uciga\xc8\x99ul t\xc4\x83u te urm\xc4\x83re\xc8\x99te). \xc3\x8en timp ce f\xc4\x83cea munc\xc4\x83 de cercetare pentru film, Lang a petrecut opt zile \xc3\xaentr-o institu\xc8\x9bie mental\xc4\x83 din Germania \xc8\x99i a \xc3\xaent\xc3\xa2lnit mai mul\xc8\x9bi asasini de copii, inclusiv pe Peter K\xc3\xbcrten. A studiat mai mul\xc8\x9bi criminali reali, pe unii i-a folosit ca figura\xc8\x9bie \xc3\xaen film \xc8\x99i, \xc3\xaen cele din urm\xc4\x83, 25 de membri ai distribu\xc8\x9biei au fost aresta\xc8\x9bi \xc3\xaen timpul film\xc4\x83rilor. Peter Lorre a fost jucat \xc3\xaen rolul principal al lui Hans Beckert, ziua participa la film\xc4\x83ri, iar seara ap\xc4\x83rea pe scen\xc4\x83 \xc3\xaen piesa de teatru Cuadratura cercului (\xd0\x9a\xd0\xb2\xd0\xb0\xd0\xb4\xd1\x80\xd0\xb0\xd1\x82\xd1\x83\xd1\x80\xd0\xb0 \xd0\xba\xd1\x80\xd1\x83\xd0\xb3\xd0\xb0) a lui Valentin Kataev._NEWLINE_Lang nu a ar\xc4\x83tat pe ecran nici un fel de acte de violen\xc8\x9b\xc4\x83 sau de deces ale copiilor, iar mai t\xc3\xa2rziu a afirmat c\xc4\x83, suger\xc3\xa2nd doar violen\xc8\x9ba, el a for\xc8\x9bat "fiecare membru al publicului s\xc4\x83-\xc8\x99 creeze \xc3\xaen minte detaliile crimei \xc3\xaen func\xc8\x9bie de imagina\xc8\x9bia sa personal\xc4\x83".\n_START_SECTION_\nLansare \xc8\x99i primire\n_START_PARAGRAPH_\nA avut premiera la 11 mai 1931 (Berlin).  Filmul a fost distribuit de Vereinigte Star-Film GmbH \xc3\xaen Germania, Paramount Pictures \xc3\xaen Statele Unite \xc8\x99i de 20th Century Fox \xc3\xaen Marea Britanie.'